Vám- és Pénzügyőrség országos parancsnoksága
1095 Budapest, Mester utca 7.;Tel.: +36-1-4569500; 

Szám: 62323/2008. VPOP I.

A Vám- és Pénzügyőrség Országos Parancsnoka 8010/2008. (VI. 26.) VPOP tájékoztatója a Harmonizált Áruleíró és Kódrendszer Magyarázatáról és az Áruosztályozási Véleményekről szóló 8002/2008. (II. 8.) VPOP tájékoztató módosításáról

A közösségi vámjog végrehajtásának részletes szabályairól szóló 15/2004. (IV. 5.) PM rendelet 73. § (5) bekezdése, valamint a Hivatalos Lap C 135 számában 2008. június 3-án megjelent 2008/C 135/01 számú bizottsági közlemény alapján a következő tájékoztatót teszem közzé: 

1.	A 8002/2008. (II. 8.) VPOP tájékoztató 1. számú melléklete a következők szerint módosul: 

a)	A VI. Áruosztály 29. árucsoport „A 29. árucsoport magyarázatában említett néhány termék szerkezeti képlete” című mellékletében a 2927 vtsz. (B) pontjában szereplő „R1N=NR2” szerkezeti képlet törlésre kerül, és helyébe az alábbi képlet lép:

R1-N=N-R2.

b)	A IX. Áruosztály 44. árucsoport 4412 vtsz.-hoz tartozó Alszámos magyarázatának szövege helyébe az alábbi szöveg lép:

Ezen alszámok alá osztályozandó a rétegelt lemez még akkor is, ha felülete bevont vagy tovább munkált, ahogyan az a 4412 vtsz.-hoz tartozó magyarázatnak hátulról a harmadik bekezdésében szerepel.

c)	A XVI. Áruosztály 84. árucsoport Általános rendelkezések (C) rész második bekezdésének hatodik sorában az „és mikroszerkezetek” szöveg törlésre kerül.

d)	A XVI. Áruosztály 84. árucsoport 8472 vtsz.-hoz tartozó magyarázat ötödik bekezdés (1) pontjának második albekezdése helyébe az alábbi szöveg lép:

De nem tartoznak ide a kis nyomdai gépek (pl. betűnyomó, litográfiai vagy ofszetnyomógépek) még akkor sem, ha azokat irodai használatra tervezték, valamint a domborított műanyag- vagy fémlemezeket használó sokszorosító gépek (ideértve az olyan gépeket, amelyek stencillel is működnek), valamint fénymásoló vagy hőmásoló készülékek (8443 vtsz.), továbbá mikrofilmes készülékek (90. Árucsoport).

e)	A XVI. Áruosztály 84. árucsoport 8472 vtsz.-hoz tartozó magyarázat utolsó, „Szintén nem tartoznak e vtsz. alá” kezdetű bekezdésének (c) pontja (a) pontra, míg jelenlegi (a) és (b) pontja (b) és (c) pontra változnak.

f)	A XVI. Áruosztály 85. árucsoport 8509 vtsz.-hoz tartozó magyarázat „Az e vtsz. alá tartozó készülékekkel szokásosan együtt bemutatásra kerülő eszközök” című rész első bekezdés második és harmadik sorában szereplő „porszívók kefélővel, fényezővel, rovarirtó permetezővel, stb.;” rész törlésre kerül.

g)	A XVI. Áruosztály 85. árucsoport 8509 vtsz.-hoz tartozó magyarázat utolsó, „Nem tartoznak e vtsz. alá” kezdetű rész (h) pontja törlésre kerül. A jelenlegi (ij)-(n) pontok (h)-(m) pontokra változnak.

h)	A XVI. Áruosztály 85. árucsoport 8519 vtsz.-hoz tartozó magyarázat (IV) rész (B) pont negyedik mondata helyébe az alábbi mondat lép:

A példák közé tartoznak a CD lejátszók és a minidisc lejátszók.

i)	A XVI. Áruosztály 85. árucsoport 8541 vtsz.-hoz tartozó magyarázat (D) rész első bekezdés utolsó mondatának utolsó sorából a „(9033 vtsz.)” törlésre kerül és helyébe az alábbi szöveg lép:

(általában a 90. árucsoporthoz tartozó Megjegyzések 2. (b) pontjával összhangban vagy a 9033 vtsz. alá sorolandó be, esettől függően). 

j)	A XVIII. Áruosztály 90. árucsoport 9021 vtsz.-hoz tartozó magyarázat (II) rész első bekezdése helyébe az alábbi szöveg lép:

A csonttörés kezelésére szolgáló készülékeket a megsérült testrész megmozdíthatatlanná tételére (nyújtásra vagy védésre) vagy törések illesztésére, rögzítésére használják. Ezeket ficamok és más izületi sérülések kezelésére is használják.

k)	A XVIII. Áruosztály 90. árucsoport 9021 vtsz.-hoz tartozó magyarázat (II) rész második bekezdésében szereplő „(protektív ágysínek, csőből készült törésnyújtó készülékek, stb.)” szöveg törlésre kerül és helyébe az alábbi szöveg lép:

(protektív ágysínek, csőből készült törésnyújtó készülékek, amelyeket sínek vagy homorú sínek helyén használnak, stb.)

l)	A XVIII. Áruosztály 95. árucsoport 9504 vtsz.-hoz tartozó magyarázat (2) pont negyedik bekezdésének (a) pontja helyébe az alábbi pont lép:

(a) A szabadon választható (opcionális)  perifériák (billentyűzet, egér, lemezes tárolóegység, stb.), amelyek megfelelnek a 84. árucsoporthoz tartozó Megjegyzések 5. (C) pontjában foglalt feltételeknek (XVI. Áruosztály).

2.	A 8002/2008. (II. 8.) VPOP tájékoztató 2. számú melléklete a következők szerint módosul:

a)	A 2103 90 áruosztályozási vélemény a következő 5. ponttal egészül ki:

2103 90	5. Fűszerek, magok, gyógynövények, gyümölcs, só és ízesítő válogatásából álló összetett áru, homokóra alakú üvegekben kiszerelve, mindegyik üveg két különböző terméket tartalmaz. Az üvegeket egy különleges fémkeretben mutatják be. Az üveg tartalmát alkotó mindegyik termék rétegezett, így az alsó termékhez nem lehet hozzáférni a felső termék eltávolítása nélkül és az nem kombinálható a másik termékkel, egyrészt az üvegek homokóra alakjának köszönhetően, amely megakadályozza a termékek keveredését másrészt néhány termék részecskéinek mérete miatt, mint például az egész babérlevél vagy a fahéjköteg. Az egyes üvegekben bemutatott termékek külön-külön a következőkből állnak:
-	rozmaring és petrezselyemre emlékeztető száraz gyógynövényből, szezámmagból és zúzott chili paprikából álló ízesítő;
-	fekete borsszem és zúzott chili paprika;
-	szeletelt szárított alma és fahéjkötegek;
-	egész babérlevél és szezámmagból, mustármagból és zúzott chili paprikából álló ízesítő;
-	tengeri só (nagy szemekben) és őrölt fekete borsból és sóból (szabályos kristályokból) álló ízesítő;
-	száraz tört vöröshagyma és köménymag;
-	egész chili paprika és koriander mag;
-	ánizsmag és őrölt paprikából és sóból álló ízesítő.

A HR alkalmazásának 1., 2. (b), 3. (b) és 6. általános szabálya alapján.

b)	A 2202 90 áruosztályozási vélemény a következő 5. ponttal egészül ki:

2202 90 	5. Nem alkoholos ital (hascsikarás elleni gyógyvíz) a kiskereskedelem számára 100 ml-es üvegben kiszerelve, amely nátrium-bikarbonátot (50 mg/5 ml) és terpénmentes kapormag olajat (2,15 mg/5 ml) tartalmaz. Kimért adagokban történő felhasználásra szolgál, bármilyen további elkészítés és hígítás nélkül kisbabák és gyermekek számára a hascsikarás, szélszorulás enyhítésére és savtúltengés csökkentésére. Az ajánlott adag a gyermek korától függően 2,5 ml és 15 ml között változik maximum napi nyolc alkalommal.
	
A HR alkalmazásának 1. és 6. általános szabálya alapján.

c)	A 2209 00 áruosztályozási vélemény 2. pontja után a következő szöveg kerül beillesztésre:

2209 00	1. Növényi olaj, ecet és olaj-ecet kombinációjának válogatása, mindegyik hozzáadott alkotóelemekkel, különálló homokóra alakú üvegekben, egy különleges fémkereten (állványon) együtt bemutatva és a kiskereskedelmi forgalom számára készletben kiszerelve. Mindegyik üveg összetett áru és tartalmaz egyet a következő három termék kombinációjából:

- kanola olaj (alacsony erukasav tartalmú repce olaj), chili paprika és fekete bors;
- kanola olaj, balzsamecet, fehér ecet és rozmaring;
- fehér ecet, chili paprika, rozmaring, sárgabarack, só, antioxidáns és tartósítószerek.

A HR alkalmazásának 1., 3. (c) és 6. általános szabálya alapján.

d)	A 3401 30 áruosztályozási vélemény elé, a következő szöveg kerül beillesztésre:

3307 90	1. Nátrium-klorid steril oldata (0,9 %) tartósítószer nélkül, amely kisbabák, gyermekek és felnőttek számára az orrüreg vagy szem csepegtetésére vagy tisztítására és szemmosásra ajánlott. A terméket tizenkét műanyag ampullát (egyenként 5 ml) tartalmazó dobozban mutatják be.

A HR alkalmazásának 1. és 6. általános szabálya alapján.

2. Tengervíz fiziológiás, sterilizált és mikrodiffúz oldata, amely természettől fogva gazdag ásványi sókban és tengeri oligo-elemekben. Ez egy tartósítószer nélküli 31,82 % tengervízből álló izotóniás oldat, semleges hajtógázzal (nitrogén), 100 ml-es fém permetező tartályban kiszerelve, a tetején szórófejjel, papírdobozba csomagolva.  A termék kisbabák, gyermekek és felnőttek számára az orrüreg napi tisztítására, a száraz orrüreg nedvesítésére vagy kiegészítőként fül/orr/torok panaszok kezelésére ajánlott.
		
A HR alkalmazásának 1. és 6. általános szabálya alapján.

e)	Az 5606 00 áruosztályozási vélemény elé, a következő szöveg kerül beillesztésre:

5603 12 
  vagy
5603 13	1. Nedves-elrendezéses eljárás alkalmazásával előállított nem szőtt szövet, amely különböző vastagságú műszálak keverékéből és cellulóz rostokból (10-35 %) áll, akrilát kötőanyaggal van impregnálva, 60 - 80 g/m2 súlyú és 100 - 1500 mm széles tekercsekben van kiszerelve; ezek a termékek széles körben felhasználhatók, beleértve az egyszer használatos tejszűrő, ruhadarabok övrészének, hímzéshez használt alapszövet és cipők talpanyagának gyártását. 
		
	A HR alkalmazásának 1. és 6. általános szabálya alapján.

3.	Jelen tájékoztató 2008. június 3-tól alkalmazandó.
4.	A tájékoztató elektronikus formában a Vám- és Pénzügyőrség internetes oldalán kerül közzétételre.

5.	Tájékoztatómat az RGY A/a. csoportjába vegye fel, kihirdetéséről gondoskodjék.

Budapest, 2008. június 26.
	Dr. Mózs Elek vezérőrnagy s.k.
	országos parancsnok-helyettes
A kiadmány hiteles!
Budapest, 2008. június  ….

(Polgár Ágnes ftzls.)

vám- és pénzügyőrség
valamennyi szerve
Székhelyén